4.10.2022
DA
Den Europæiske Unions Tidende
L 256/5
KOMMISSIONENS GENNEMFØRELSESAFGØRELSE (EU) 2022/1847 af 28. september 2022 om anmodningen om registrering af det europæiske borgerinitiativ »Fokus på specifikke indlæringsvanskeligheder på EU-plan« i henhold til Europa-Parlamentets og Rådets forordning (EU) 2019/788 (meddelt under nummer C(2022) 6901) (Kun den engelske udgave er autentisk)
EUROPA-KOMMISSIONEN HAR —
under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk.
2 og 3, og ud fra følgende betragtninger: (1)
Kommissionen modtog den 1. august 2022 en anmodning om registrering af et europæisk borgerinitiativ med titlen »Fokus på specifikke indlæringsvanskeligheder på EU-plan«.
(2)
Målene for initiativet beskrives af initiativtagergruppen som følger: »Dette initiativ har til formål at lette adgangen til uddannelse for personer med specifikke indlæringsvanskeligheder (dvs. ordblindhed, talblindhed og skrivefor­ styrrelse).
Elever og studerende med disse handicap har svært ved at gennemføre deres uddannelse på grund af manglende viden om emnet, mangel på passende undervisningsmateriale og urimelige eksaminationsbetingelser.
Selv om medlemsstaterne hver især har iværksat tiltag på området, skaber de uoverensstemmende definitioner af indlæringsvanskeligheder og de forskellige metoder med hensyn til opdagelse og støtte en kløft mellem landene.
Der kan således være forskel mellem medlemsstaternes behandling af elever og studerende, hvilket kan begrænse deres traktatsikrede ret til fri bevægelighed.
Dette kan få konsekvenser for deres uddannelse og integration i samfundet.
Vi anmoder hermed Kommissionen om at fremsætte et forslag til Rådets henstilling i henhold til artikel 165, stk.
4, andet led, i TEUF med fælles retningslinjer til de nationale regeringer om opdagelse af indlærings­ vanskeligheder og håndtering af de dermed forbundne problemer.
En bedre integration af personer med indlærings­ vanskeligheder i uddannelsessystemet vil være et vigtigt skridt i retning af at sikre lige muligheder for alle EU-borgere«.
(3)
I et bilag til initiativet findes der yderligere oplysninger om emnet, målene og baggrunden for initiativet, og grundene til at støtte det er også nærmere beskrevet.
I bilaget fremhæves følgende tre punkter i initiativet, nemlig 1) at det kan sætte fokus på problemets universelle karakter og behovet for at tackle det på europæisk plan, 2) at Kommissionen kan bidrage til forskningen i specifikke indlæringsvanskeligheder med sine eksperter og sit bredere blik på medlemsstaternes lovgivninger — forskningen bør fokusere på at finde en fælles europæisk definition af indlærings­ vanskeligheder og på at fastlægge kompenserende foranstaltninger, og 3) at initiativet kan understrege betydningen af at anvende nye teknologier til at lette læringsprocessen for studerende med indlæringsvanskeligheder.
(4)
Et supplerende dokument, der er vedlagt initiativet, indeholder en sammenlignende undersøgelse om ordblindhed i Europa.
(5)
For så vidt angår initiativets generelle mål om at lette adgangen til uddannelse for personer med indlæringsvanske­ ligheder gennem udviklingen af et højt uddannelsesniveau ved at fremme samarbejdet mellem medlemsstaterne og om nødvendigt at støtte og supplere disses indsats, med fuld respekt for medlemsstaternes ansvar for undervisnings­ indholdet og opbygningen af uddannelsessystemerne, har Kommissionen i henhold til artikel 165 i traktaten om Den Europæiske Unions funktionsmåde (TEUF) beføjelse til at fremsætte et forslag til retsakt.
(1) EUT L 130 af 17.5.2019, s. 55.